b"\n_START_ARTICLE_\nHongkong\n_START_SECTION_\nHistorie\n_START_PARAGRAPH_\nUnder den F\xc3\xb8rste opiumskrig i 1841 besatte engl\xc3\xa6nderne Hongkong\xc3\xb8en, og Kina afstod den \xc3\xa5ret efter. Hongkong blev derefter en britisk kronkoloni og et vigtigt handelscentrum. Under den Anden opiumskrig (1856 \xe2\x80\x93 1860) fik briterne ogs\xc3\xa5 kontrol over Kowloon. I 1898 indgik briterne en lejeaftale vedr\xc3\xb8rende New Territories 99 \xc3\xa5r frem. Mellem 1941 til 1945 var Hongkong besat af japanerne efter et slag om Hongkong under 2. verdenskrig. Efter kommunisternes magtovertagelse i Kina i 1949 kom over en million flygtninge til Hongkong, som voksede til en betydningsfuld industriby. Efter at Kina ikke forl\xc3\xa6ngede lejeaftalen blev Kina og Storbritannien i 1984 enige om, at hele Hongkongomr\xc3\xa5det skulle overdrages til Kina i 1997, som en speciel administrativ region. Den 1. juli 1997 blev Hongkong s\xc3\xa5ledes kinesisk, men aftalen gav Hongkong ret til at beholde sin kapitalistiske \xc3\xb8konomi, sin styreform og alle borgerrettigheder i mindst 50 \xc3\xa5r. Trods dette har regeringen i Beijing vedtaget love med henblik p\xc3\xa5 at formindske Hongkongs selvstyre, hvilket har f\xc3\xb8rt til omfattende protester og demonstrationer. Seneste eksempel p\xc3\xa5 dette var da regeringen i Beijing ville \xc3\xa6ndre valgloven i Hongkong, s\xc3\xa5dan at borgerne i Hongkong kun vil kunne stemme p\xc3\xa5 kandidater, der er blevet godkendt p\xc3\xa5 forh\xc3\xa5nd af regeringen i Beijing. Dette f\xc3\xb8rte til demonstrationerne i Hongkong i 2014 - ogs\xc3\xa5 kaldet Paraplybev\xc3\xa6gelsen og Paraplyrevolutionen.\n_START_SECTION_\n\xc3\x98konomi\n_START_PARAGRAPH_\nI 1950'erne p\xc3\xa5begyndtes i Hongkong en intensiv industrialisering, og byen har l\xc3\xa6nge haft en stor fremstillingsindustri af blandt andet t\xc3\xb8j, ure, elektronik og leget\xc3\xb8j. P\xc3\xa5 grund af stigende l\xc3\xb8nninger og et mere \xc3\xa5bent Kina er en stor del af fremstillingsindustrien i det seneste \xc3\xa5rti flyttet til Guangdong-provinsen, men der er fortsat udvikling i Hongkong. Turisme er et andet vigtigt erhverv.\n_START_SECTION_\nGeografi\n_START_PARAGRAPH_\nHongkong ligger p\xc3\xa5 den \xc3\xb8stlige side af Perleflodens udl\xc3\xb8b i det \xc3\x98stkinesiske Hav. New Territories udg\xc3\xb8r n\xc3\xa6sten hele Hongkongomr\xc3\xa5dets areal, men er meget bjergrigt og mindre end en tiendedel af arealet kan opdyrkes. Foruden New Territories og Hongkong\xc3\xb8en, som ogs\xc3\xa5 er bjergrig, best\xc3\xa5r Hongkongomr\xc3\xa5det af 236 andre \xc3\xb8er, af hvilke den st\xc3\xb8rste er Lantau. Byen Hongkong er en meget t\xc3\xa6tbefolket metropol med mange skyskrabere.\n_START_SECTION_\nDemografi\n_START_PARAGRAPH_\nEfter 2. verdenskrig voksede Hongkongs befolkning betragteligt. Nu bor der ca. 7 mio. indbyggere i Hongkong (6.940.432 pr. juli 2006), af hvilke 98% er kinesere, men der er ogs\xc3\xa5 en mangfoldighed af kulturer og religioner, som ikke findes mange andre steder i Kina. De vigtigste religioner er buddhisme, taoisme og kristendom, men ogs\xc3\xa5 islam, konfucianisme og varierende former af hinduisme forekommer.\n_START_SECTION_\nInfrastruktur\n_START_PARAGRAPH_\nDet Store Nordiske Telegrafselskab \xc3\xa5bnede den 1. januar 1872 den f\xc3\xb8rste telegrafforbindelse fra Nordeuropa via Rusland og Sibirien til Japan og Hongkong._NEWLINE_Hong Kong International Airport_NEWLINE_ Dette afsnit eller denne liste er kun p\xc3\xa5begyndt. Hvis du ved mere om emnet, kan du hj\xc3\xa6lpe Wikipedia ved at tilf\xc3\xb8je mere."